Sedert sy toetrede tot 'n voltydse sangbediening in Mei 1994 het Piet al verskeie albums die lig laat sien - insluitend drie Nederlandstalige CDs. In Mei 2011 het sy 31ste CD verskyn. Vyf van sy produksies het reeds goue status bereik. Sy tweede album 'Heer U maak my nuut' het in 1999 Platinum status bereik - 'n prestasie wat nog deur geen ander oorspronklike, geestelike solo album in Suid Afrika nagedoen kon word nie.
Piet se musiek is gewortel in die 'Country & Folk' style van die '70s - met 'n baie rustige, een-stem-een-kitaar klank in die 'Vertellende-Luisterliedjie' genre. Soos sy talent egter deur die jare ontwikkel het, het sy musiek met verskeie ander style vermeng. Soms bevat dit sterk tradisionele Afrika ritmes of meer kontemporêre klanke. Met sy ryk bariton stem het Piet selfs ook al op ligte opera-materiaal geleun.